CELEX: 62009CN0331
Language: sl
Date: 2009-08-17 00:00:00
Title: Zadeva C-331/09: Tožba, vložena 17. avgusta 2009 – Komisija Evropskih skupnosti proti Republiki Poljski

19.12.2009   
            
            
               SL
            
            
               Uradni list Evropske unije
            
            
               C 312/10
            
         Tožba, vložena 17. avgusta 2009 – Komisija Evropskih skupnosti proti Republiki Poljski
   (Zadeva C-331/09)
   2009/C 312/17
   Jezik postopka: poljščina
   
      Stranki
   
   
      Tožeča stranka: Komisija Evropskih skupnosti (zastopnika: K. Gross in A. Stobiecka-Kuik, zastopnika)
   
      Tožena stranka: Republika Poljska
   
      Predlogi tožeče stranke:
   
   
               —
            
            
               Ugotovi naj se, da je Republika Poljska kršila člen 249(4) ES ter člene 3, 4 in 5 Odločbe Komisije z dne 23. oktobra 2007 o državni pomoči, ki jo je odobrila Poljska C 23/06 (ex NN 35/06) v korist skupine Technologie Buczek, proizvajalca jekla (notificirano pod dokumentarno številko C(2007) 5087, objavljena v UL 2008, L 116), da ni izpolnila svojih obveznosti iz te odločbe oziroma nikakor ni obvestila Komisije o neizpolnitvi teh obveznosti.
            
         
               —
            
            
               Republiki Poljski naj se naloži plačilo stroškov.
            
         
      Tožbeni razlogi in bistvene trditve
   
   Komisija je 23. oktobra 2007 izdala odločbo, s katero je odredila, da poljski proizvajalec jekla, skupina Technologie Buczek, zlasti Technologie Buczek SA (v nadaljevanju: TB) in njeni odvisni družbi Huta Buczek (v nadaljevanju: HB) ter Buczek Automotive (v nadaljevanju: BA), vrne pomoč, saj ni pravilno izvedel vnaprej odobrenega načrta prestrukturiranja in je nato prejel pomoč za tekoče poslovanje, ki ni združljiva s pravom Skupnosti. Ta pomoč za tekoče poslovanje je zajemala neizpolnitev javnopravnih obveznosti. Republika Poljska je bila 24. oktobra 2007 prek svojega stalnega zastopnika pri Evropski uniji obveščena o odločbi. Hkrati je Komisija od Republike Poljske zahtevala, da sprejme vse potrebne ukrepe za povrnitev protipravno odobrene pomoči.
   Do vložitve tožbe pomoč v korist družb HB in BA ni bila vrnjena.
   Po podatkih poljskih organov naj bi bili poleg čisto tehničnih ovir predpisi poljskega stečajnega prava razlog za občutno zamudo pri vračilu pomoči. Poljski organi so pojasnili, da je državna pomoč, za katero gre v odločbi, zajemala neizpolnitev obveznosti družbe TB, čeprav je v resnici imela korist od pomoči njena odvisna družba. V tem položaju je družba TB formalno jamčila za vse obveznosti, vključno z zneski, ki bi jih morali vrniti družbi HB in BA. Poljski pravni predpisi domnevno ne dopuščajo odpis takih terjatev, razen v primeru „popolne nezmožnosti“. Ko so bile te terjatve prijavljene, je bil stečajni upravitelj družbe TB zavezan za poplačilo teh dolgov, ki lahko vključujejo zneske, ki jih je treba izterjati od odvisnih družb. Če bi bili ti zneski vrnjeni, bi odpadla pravna podlaga za njihovo uveljavljanje zoper družbi HB in BA.
   Po mnenju Komisije pa ne zadostuje, da Republika Poljska sprejme ukrepe, ki so ji na voljo. Izid teh ukrepov bi morala biti učinkovita in takojšnja izvršba odločbe; sicer bi bilo treba izhajati iz tega, da Republika Poljska ni izpolnila svojih obveznosti. Država članica je kršila obveznost vračila, če ukrepi, ki jih je sprejela, niso bili učinkoviti z vidika dejanskega vračila spornega zneska.